**Evi Sachenbacher-Stehle** (s. 27. marraskuuta 1980 Traunstein) on saksalainen entinen maastohiihtäjä ja ampumahiihtäjä.

Maastohiihto
------------

Sachenbacher-Stehle kiersi hiihdon maailmancupia kaudesta 1998–1999 lähtien. Maailmancupissa hän on saavuttanut kaksi henkilökohtaista osakilpailuvoittoa. Palkintopallisijoituksia hänellä on kaikkiaan kaksitoista. Maailmancupin kokonaispisteissä hän on sijoittunut neljänneksi kausilla 2002–2003 ja 2005–2006.

Ensimmäisen arvokisamitalinsa Sachenbacher-Stehle saavutti 1999 Ramsaun MM-kisoissa, missä hän saavutti viestistä pronssia. 2002 Salt Lake Cityn olympialaisista hän saavutti kultamitalin viestistä ja hopeaa sprintistä. Kymmenen kilometrin yhdistelmäkisassa hän oli 18:s ja 15 kilometrin vapaalla 12:s. Val di Fiemmen MM-hiihdoista 2003 hän saavutti jälleen viestikultaa ja saavutti takaa-ajokilpailusta hopeamitalin. Sprinttikisassa hän oli viides ja 30 kilometrin vapaalla kuudes.

2006 Torinon olympialaisista Sachenbacher-Stehle saavutti hopeaa viestistä, oli viides parisprintissä, 13:s 30 kilometrin vapaan kisassa ja 20:s 10 kilometrin perinteisellä. Kisojen aikana hän sai viiden vuorokauden kilpailukiellon korkeiden hemoglobiiniarvojen takia. Sachenbacher-Stehlen mukaan vaihtelevat veriarvot johtuvat geneettisistä syistä.

2007 Sapporon MM-hiihdoista Sachenbacher-Stehle saavutti hopeaa viestistä ja parisprintistä yhdessä Claudia Künzel-Nystadin kanssa. 15 km:n matkalla hän oli neljäs, 10 km:n matkalla kuudes ja 30 km:n matkalla kymmenes. Liberecin MM-kilpailuissa 2009 hän hiihti toisen osuuden Saksan saadessa viestihopeaa. Sprintissä hän oli seitsemäs ja 15 km:n matkalla kymmenes.

Vancouverin olympialaisissa 2010 hän voitti Nystadin kanssa parisprintissä kultaa ja viestijoukkueen mukana hopeaa. 30 km:n perinteisellä hän sijoittui neljänneksi, yhdistelmäkilpailussa 11:nneksi ja 10 kilometrin vapaan hiihtotavan kilpailussa 12:nneksi. Oslon MM-kilpailuissa 2011 hän oli sekä yhdistelmäkilpailussa että 30 kilometrillä kolmastoista.

Ampumahiihto
------------

Ampumahiihdon maailmancupissa Sachenbacher-Stehle kilpaili ensimmäisen kerran Pokljukassa joulukuussa 2012. Hän kilpaili lajissa myös Sotšin talviolympialaisissa 2014. Sotšissa hänen paras sijoituksensa oli alun perin yhteislähdön neljäs sija, mutta hän antoi kisoissa metyyliheksamiinia sisältäneen dopingnäytteen ja hänen suorituksensa yhteislähtökilpailussa hylättiin. Sachenbacher-Stehle sai tapauksesta alun perin kahden vuoden kilpailukiellon, mutta hän valitti kilpailukiellostaan urheilun kansainväliseen vetoomustuomioistuimeen, joka lyhensi kilpailukiellon kuuden kuukauden pituiseksi. Kiellon lyhentämistä perusteltiin näytteiden käsittelyvirheellä ja urheilijan syyllisyyden minimaalisuudella. Sachenbacher-Stehlen mukaan hän sai kiellettyä ainetta saastuneesta teestä.

Sachenbacher-Stehle ilmoitti uransa lopettamisesta marraskuussa 2014.

Lähteet
-------

* Evi Sachenbacher-Stehle Kansainvälinen hiihtoliitto (FIS).  (englanniksi)

### Viitteet

1. ↑  Evi Sachenbacher-Stehle *sports-reference.com*.  Arkistoitu 11.1.2012. Viitattu 21.2.2014. (englanniksi)
2. ↑  Sachenbacher-Stehle kyllästynyt dopingepäilyihin *MTV Sport*.  26.12.2006. Viitattu 21.2.2014.
3. ↑  Olympiavoittaja tekee mc-debyyttinsä uudessa lajissaan Pokljukassa sportti.com. Viitattu 16.12.2012.
4. ↑  Biathlon at the 2014 Sochi Winter Games: Women's 12.5 kilometres Mass Start *Olympics at Sports-Reference.com*.  Arkistoitu 3.11.2014. Viitattu 21.7.2014.
5. ↑  Sotshissa kärynneelle ampumahiihtäjälle kaksi vuotta kilpailukieltoa  16.7.2014. MTV.fi.  Arkistoitu 8.8.2014. Viitattu 21.7.2014.
6. ↑  The suspension of Evi Sachenbacher-Stehle reduced to six months  14.11.2014. Tribunal Arbitral du Sport – Court of Arbitration for Sport.  Arkistoitu 28.11.2014. Viitattu 14.11.2014. (englanniksi)
7. ↑  Hakola, Tero: Hiihdon olympiavoittajan doping oli peräisin teestä – lopettaa silti uransa *HS.fi*.  1.12.2014.  Arkistoitu 2.12.2014. Viitattu 1.12.2014.
8. ↑  Olympiavoittaja Sachenbacher-Stehle lopettaa uransa *Kestavyysurheilu.fi*.  30.11.2014.  Arkistoitu 4.12.2014. Viitattu 30.11.2014.

Aiheesta muualla
----------------

* Evi Sachenbacher-Stehlen kotisivut